**Rámcová Zmluva o ZABEZPEČENÍ PUBLICITY PROJEKTOV**

uzavretá podľa § 269 ods. 2 zákona č. 513/1991 Zb. Obchodný zákonník v znení neskorších predpisov

(ďalej len ako „**zmluva**“)

medzi nasledovnými zmluvnými stranami:

1) Objednávateľ:

Názov: **Banskobystrický samosprávny kraj**

Sídlo: Námestie SNP č. 23, 974 01 Banská Bystrica

Právna forma: samostatný územný samosprávny a správny celok Slovenskej republiky

Štatutárny orgán: Ing. Ján Lunter, predseda Banskobystrického samosprávneho kraja

IČO: 37828100

DIČ: 2021627333

Bankové spojenie:

Číslo účtu:

Osoby oprávnené konať

v technických veciach: Ing. Lenka Podbrežná

 Ing. Martin Šovčík

Telefón/ fax:

E-mail: lenka.podbrezna@bbsk.sk

 martin.sovcik@bbsk.sk

(ďalej len ako „**objednávateľ** ”)

a

2) Dodávateľ:

Obchodné meno:

Sídlo:

Právna forma:

Zápis v registri:

IČO:

DIČ:

IČ DPH :

Bankové spojenie:

Číslo účtu/IBAN:

Osoby oprávnené konať

v technických veciach:

Telefón/ fax:

E-mail:

(ďalej len ako „**dodávateľ**“ a spolu s objednávateľom ďalej len ako „**zmluvné strany**“)

**Článok I**

**Úvodné ustanovenie**

1. Táto zmluva sa uzatvára v súvislosti so zabezpečením publicity projektov objednávateľa. Zmluva je výsledkom verejného obstarávania v zmysle zákona č. 343/2015 Z. z. o verejnom obstarávaní v znení neskorších predpisov (ďalej len „**Zákon o VO**“). Objednávateľ na obstaranie predmetu tejto zmluvy použil postup verejného obstarávania - zákazka s nízkou hodnotou v zmysle § 117 Zákona o VO.
2. Dodávateľ týmto vyhlasuje, že je obchodnou spoločnosťou s právnou subjektivitou, ktorej predmetom podnikania je činnosť v rozsahu požadovanom k naplneniu záväzkov z tejto zmluvy, je spôsobilý zmluvu uzatvoriť a plniť záväzky z nej vyplývajúce. Dodávateľ vyhlasuje, že disponuje všetkými oprávneniami požadovanými aplikovateľnými právnymi predpismi účinnými na území Slovenskej republiky a vydanými príslušnými orgánmi verejnej moci potrebnými na splnenie podmienok zmluve a riadne a včasné poskytnutie plnenia dojednaného v zmluve.

**Článok II**

**Predmet zmluvy**

1. Predmetom tejto zmluvy je záväzok dodávateľa dodať objednávateľovi riadne a včas, na základe uplatnených objednávok objednávateľa, veľkoplošné pútače a stále tabule v predpokladanom počte a vo vyhotovení podľa technických požiadaviek na výrobu bližšie špecifikovaných v prílohe č. 1 tejto zmluvy a tieto (ďalej len ako „**predmet plnenia**“) a tieto osadiť podľa požiadaviek objednávateľa na predpokladaných miestach určenia umiestnenia indikovaných v prílohe č. 3 zmluvy) (ďalej zákazka spolu so službami umiestnenia spolu aj ako “**plnenie**”) a záväzok objednávateľa uhradiť za poskytnuté plnenie dodávateľovi odplatu v zmysle čl. III zmluvy

**Článok III**

**Odplata a platobné podmienky**

1. Jednotkové ceny za predmety plnenia sú stanovené na základe cenovej ponuky dodávateľa vo verejnej súťaži na zákazku v súlade so zákonom č. 18/1996 Z. z. o cenách v znení neskorších predpisov a vyhlášky č. 87/1996 Z. z., ktorou sa vykonáva zákon o cenách v znení neskorších predpisov a sú uvedené v prílohe č. 2 tejto zmluvy. Jednotkové ceny uvedené v prílohe č. 2 zmluvy sú maximálne, zahŕňajú všetky poplatky a náklady súvisiace s dodaním plnenia a plnením záväzkov dodávateľa podľa zmluvy, t. j. najmä, nie však výlučne, DPH, dovoznú prirážku, obaly, poistné, balenie, skladovanie, náklady na dodávku (prepravu) do miesta určeného kupujúcim, montáž a/alebo inštaláciu predmetu plnenia, odvoz odpadu, a pod., a nemožno ich zvyšovať.
2. Maximálna odplata dohodnutá v tejto zmluve je najvyššia možná odplata, ktorá zodpovedá hodnote zákazky ako výsledku verejného obstarávania a ktorá nesmie byť pri dodávaní plnenia podľa tejto zmluvy prekročená, navýšená ani menená iným spôsobom, než uzatvorením písomného dodatku k zmluve, ktorý bude uzatvorený za podmienok a v súlade so Zákonom o VO a ktorý nadobudne účinnosť v súlade s aplikovateľnými právnymi predpismi; na účely zmluvy bola maximálna odplata dohodnutá nasledovne:

Maximálna odplata bez DPH ................................ (slovom: ...........................)

DPH ................................ (slovom: ...........................)

**Maximálna odplata s DPH ...............................**  (slovom: ...........................)

(ďalej len ako „**Maximálna odplata**”).

1. Medzi zmluvnými stranami je dohodnuté a ďalej nesporné, že Maximálna odplata nemusí byť dodávaní plnenia v žiadnom prípade dosiahnutá a na účely zmluvy sa rozumie, že pri realizácii predmetu zmluvy je uplatnenie jednotlivých objednávok na výlučnej úvahe objednávateľa, t. j. uzatvorením tejto zmluvy sa objednávateľ nezaväzuje objednať celý predpokladaný počet predmetov plnenia (skutočne objednaný počet predmetu plnenia bude závisieť od aktuálnych potrieb objednávateľa).
2. Dodávateľ sa zaväzuje dodávať objednávateľovi predmety plnenia za jednotkové ceny podľa bodu 1 tohto článku zmluvy. Objednávateľ sa zaväzuje uhradiť odplatu za plnenia dodané podľa uplatnených objednávok na základe faktúry, ktorú je dodávateľ oprávnený vystaviť po splnení podmienok stanovených v tejto zmluve. Objednávateľ neposkytne dodávateľovi preddavok na dodanie predmetu plnenia.
3. Faktúra bude vystavovaná len za skutočne dodanéplnenia, dodané v súlade s uplatnenými objednávkami objednávateľa. Fakturovaná pohľadávka na úhradu odplaty za dodané plnenia bude splatná do 30 dní odo dňa doručenia faktúry objednávateľovi podľa tejto zmluvy. Lehota splatnosti faktúry začína plynúť dňom nasledujúcim po doručení faktúry objednávateľovi. Ak posledný deň lehoty splatnosti faktúry pripadne na deň pracovného pokoja, faktúra bude splatná v najbližší nasledujúci pracovný deň; Zmluvné strany výslovne súhlasia a potvrdzujú, že takéto dojednanie nie je v hrubom nepomere k právam a povinnostiam vyplývajúcim zo Zmluvy.
4. Faktúry sa budú uhrádzať výhradne bezhotovostným bankovým prevodom. Platba bude uskutočnená v plnej výške na číslo účtu dodávateľa uvedené na faktúre, a to najneskôr v deň splatnosti faktúry. Za deň splnenia peňažného záväzku objednávateľa sa považuje deň pripísania dlžnej sumy na účet dodávateľa. Ak dodávateľ uvedie nesprávne alebo neúplné údaje týkajúce sa banky alebo bankového účtu, faktúra sa považuje za uhradenú dňom odpísania fakturovanej sumy z účtu objednávateľa bez ohľadu na to, či budú peňažné prostriedky pripísané na účet dodávateľa.
5. Faktúry vystavené podľa tejto zmluvy musia obsahovať všetky náležitosti daňového a účtovného dokladu, predovšetkým údaje podľa § 74 ods. 1 zákona č. 222/2004 Z. z. o dani z pridanej hodnoty v znení neskorších predpisov. Neoddeliteľnou prílohou každej vystavenej faktúry bude dodací list podpísaný oprávnenými osobami zmluvných strán. Okrem údajov určených v zmysle platných právnych predpisov musí každá faktúra obsahovať (i) číslo tejto zmluvy; (ii) deň vystavenia faktúry; (iii) lehotu splatnosti faktúry podľa čl. III bod 5 zmluvy ; (iv) označenie peňažného ústavu a číslo účtu dodávateľa; (v) podpis osoby oprávnenej vystaviť faktúru za dodávateľa.
6. Ak faktúra nebude po vecnej a formálnej stránke správne vyhotovená alebo nebude obsahovať všetky náležitosti alebo údaje podľa príslušných právnych predpisov alebo tejto zmluvy, objednávateľ ju vráti na prepracovanie (opravu) alebo doplnenie s uvedením nedostatkov, ktoré sa majú odstrániť a pre ktoré bola vrátená. Nová lehota splatnosti začne plynúť dňom doručenia doplnenej alebo správne prepracovanej (opravenej) faktúry objednávateľovi.
7. Dodávateľ nie je oprávnený previesť práva a povinnosti vyplývajúce pre neho z tejto zmluvy, objednávok ani ich časti, na inú osobu. Dodávateľ ďalej nie je oprávnený postúpiť a ani založiť akékoľvek svoje pohľadávky voči objednávateľovi vzniknuté na základe alebo v súvislosti s touto zmluvou alebo s plnením záväzkov podľa tejto zmluvy. Dodávateľ nie je oprávnený jednostranne započítať akúkoľvek svoju pohľadávku voči objednávateľovi vzniknutú z akéhokoľvek dôvodu proti pohľadávke objednávateľa voči dodávateľovi vzniknutej na základe alebo v súvislosti s touto zmluvou.

**Článok IV**

**Objednávky**

1. V súlade s príslušnými ustanoveniami tejto zmluvy sa predmet plnenia na základe tejto zmluvy bude realizovať formou písomnej objednávky objednávateľa adresovanej dodávateľovi (ďalej len „**objednávka**“), a to podľa aktuálnych potrieb objednávateľa (predpokladáme max. 3 objednávky veľkoplošné pútače a 1 objednávka na stálu tabuľu, uvedené počty sa však môžu meniť podľa potrieb objednávateľa) na poskytnutie jednotlivých častí plnenia, pričom záväzok dodávateľa podľa čl. I bod 1 zmluvy sa bude realizovať na základe objednávok objednávateľa. V každej objednávke objednávateľ určí aspoň:
* predmet plnenia, t. j. identifikáciu, či sa má dodať veľkoplošný pútač alebo tabuľa a počet dodávaných objednaných kusov individuálne ku každému predmetu plnenia;
* text na doplnenie do identifikovaného predmetu plnenia, ak bude objednávateľ požadovať jeho doplnenie do grafického návrhu, ktorý bude obsiahnutý v predmete zákazky;
* termín na zaslanie grafického návrhu, ktorý bude obsiahnutý v predmete zákazky, dodávateľom, na odsúhlasenie objednávateľom;
* požiadavku na umiestnenie predmetu plnenia s uvedením konkrétneho miesta určeného na umiestnenie predmetu plnenia dodávateľom (miesto dodania plnenia podľa objednávky).

2. Objednávku bude objednávateľ zasielať dodávateľovi e-mailom osobe oprávnenej konať za dodávateľa v technických veciach uvedenej v záhlaví tejto zmluvy.

 3. Dodávateľ je povinný najneskôr do troch (3) pracovných dní od doručenia objednávky od objednávateľa potvrdiť príjem a akceptáciu objednávky, a to rovnakou formou, akou bola objednávka doručená dodávateľovi (e-mailom). Potvrdením objednávky zo strany dodávateľa sa považuje objednávka za akceptovanú, s tým, že dodávateľ je povinný dodať objednávateľovi plnenie podľa príslušnej objednávky v dobe poskytnutia, ktorá je na účely tejto zmluvy dohodnutá ako najneskôr 10 pracovných dní odo dňa potvrdenia prijatia a akceptácie objednávky. Objednávateľ riadne dodané plnenie prevezme a zaväzuje sa zaň zaplatiť dohodnutú cenu.

1. Ak dodávateľ z akýchkoľvek dôvodov, s výnimkou dôvodov spočívajúcich vo vyššej moci, nepotvrdí (neakceptuje) objednávku v lehote stanovenej v bode 3 tohto článku zmluvy, považuje sa tretí pracovný deň po doručení riadne vystavenej objednávky poskytovateľovi za deň potvrdenia a akceptácie objednávky.

5. Objednávku môže objednávateľ stornovať, najneskôr však do odsúhlasenia grafického návrhu zaslaného dodávateľom. Za stornovanie objednávky podľa predchádzajúcej vety nepatrí dodávateľovi žiadna kompenzácia, ani to nezakladá právo na náhradu škody alebo úhradu zmluvnej či zákonnej sankcie.

6. Na účely zmluvy sa za miesto dodania plnenia považuje sídlo objednávateľa, pokiaľ objednávateľ v objednávke podľa bodu 1 tohto článku zmluvy neurčí inak.

**Článok V**

**Práva a povinnosti zmluvných strán**

1. Objednávateľ sa zaväzuje bez zbytočného odkladu písomne informovať dodávateľa o všetkých okolnostiach, ktoré majú podstatný význam pre dodanie plnenia, ak nie sú uvedené alebo inak nevyplývajú zo zmluvy, okolností jej uzatvorenia alebo nie sú všeobecne známe.
2. Objednávateľ sa zaväzuje poskytnúť dodávateľovi súčinnosť nevyhnutnú na dodanie plnenia.
3. Dodávateľ sa zaväzuje dodať plnenie s odbornou starostlivosťou, na svoje náklady a na svoje nebezpečenstvo. Dodávateľ dodá plnenie tak, aby bolo použiteľné na účel zabezpečenia publicity projektov objednávateľa.
4. Dodávateľ vyhotoví predmet plnenia podľa uplatnených objednávok a zabezpečí jeho umiestnenie tak, aby sa každá etapa dodania plnenia alebo ktorákoľvek časť plnenia podľa uplatnenej objednávky uskutočnila v plnom súlade s aplikovateľnými všeobecne záväznými právnymi predpismi účinnými na území Slovenskej republiky (najmä stavebných a cestných predpisov, predpisov týkajúcich sa ochrany života a zdravia, bezpečnosti a ochrany zdravia pri práci, protipožiarnych predpisov, predpisov týkajúcich sa ochrany pamiatok, ochrany životného prostredia a odpadového hospodárstva), technickými normami a odvetvovými štandardmi.

1. Dodávateľ je povinný pri plnení podľa zmluvy postupovať v súlade s pokynmi objednávateľa. Ak má s vynaložením odbornej starostlivosti dodávateľ dôvodne za to, že sú pokyny udelené objednávateľom čo i len z časti nesprávne a/alebo nevhodné a/alebo sú v nich nezrovnalosti a/alebo sú inak nezrozumiteľné či nevykonateľné, je povinný na to objednávateľa písomne upozorniť, a to bezodkladne po zistení takejto nesprávnosti a s kvalifikovaným odôvodnením; rovnakú povinnosť má dodávateľ pri zistení akejkoľvek nesprávnosti a/alebo nevhodnosti a/alebo nezrozumiteľnosti a/alebo nevykonateľnosti a/alebo nezrovnalosti v technickej špecifikácii objednávateľa v uplatnenej objednávke. V prípade absencie takéhoto upozornenia zodpovedá dodávateľ objednávateľovi v celom rozsahu za škodu spôsobenú vadným plnením.

6.Pri plnení zmluvy sa dodávateľ zaväzuje dodržiavať všetky aplikovateľné všeobecne záväzné právne predpisy vzťahujúce sa k zákazu korupcie a korupčného správania, pričom sa dodávateľ najmä, nie však výlučne:

1. zdrží akejkoľvek formy korupcie a korupčného správania v súvislosti s plnením podľa Zmluvy alebo akéhokoľvek správania, ktoré môže vyvolať pochybnosti o tom, že sa korupcie zdržiava;
2. zaväzuje poskytnúť objednávateľovi alebo akémukoľvek orgánu verejnej správy oprávnenému na to v zmysle aplikovateľných všeobecne záväzných právnych predpisov plnú a bezodkladnú súčinnosť;
3. zaväzuje bezodkladne oznámiť objednávateľovi akékoľvek podozrenie z korupčného správania súvisiaceho s realizáciou Zmluvy a poskytne súčinnosť pri preskúmavaní tohto oznámenia;
4. vyhlasuje, že nemá a nebude mať žiadne prepojenie so žiadnou osobou pôsobiacou v rámci osoby objednávateľa, najmä so štatutárnym orgánom objednávateľa alebo jemu blízkou osobou a osobou oprávnenou konať za objednávateľa podľa tejto zmluvy alebo jej blízkou osobou, ak by ktorákoľvek z nich mohla pre dodávateľa priaznivo ovplyvniť uzatvorenie zmluvy alebo spôsob realizácie práv a povinností objednávateľa podľa zmluvy.

7. Dodávateľ sa zaväzuje bezodkladne, najneskôr do 3 pracovných dní, písomne objednávateľa informovať o vznesení akéhokoľvek obvinenia voči štatutárnemu zástupcovi dodávateľa alebo voči jeho zamestnancovi, bez ohľadu na jeho právnu kvalifikáciu, ak takéto obvinenie môže súvisieť s plnením tejto zmluvy. Tento záväzok dodávateľa trvá aj po zániku zmluvy z akéhokoľvek dôvodu.

8. Dodávateľ sa zaväzuje že zamestnanci dodávateľa, osoby jeho dodávateľov (subdodávatelia), ako aj zamestnanci subdodávateľov dodávajúci plnenie podľa zmluvy alebo na zmluve inak participujúci, nebudú zamestnaní nelegálne a nebudú vykonávať nelegálnu prácu. Ak bude dodávateľ plniť aj prostredníctvom subdodávateľov, zaväzuje sa pred uzatvorením zmluvy a počas trvania zmluvy s každým z nich overiť a pravidelne overovať, že žiaden zo subdodávateľov neporušuje zákaz nelegálneho zamestnávania v zmysle ustanovení aplikovateľných právnych predpisov. Dodávateľ sa tiež zaväzuje plniť svoje záväzky súvisiace s plnením voči svojim zamestnancom a/alebo subdodávateľom riadne a včas.

9.Dodávateľ sa zaväzuje byť riadne zapísaný v registri partnerov verejného sektora po celú dobu trvania zmluvy, ak mu taká povinnosť vyplýva zo zákona č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len „**Zákon o RPVS**“).

10. Dodávateľ sa týmto zaväzuje strpieť výkon kontroly zo strany objednávateľa pred, počas aj po dodaní plnenia a poskytnúť objednávateľovi pri vykonávaní prípadných kontrol v tejto súvislosti plnú a bezodkladnú súčinnosť, a to aj po zániku zmluvy z akéhokoľvek dôvodu. Za týmto účelom na vyžiadanie objednávateľa dodávateľ predloží objednávateľovi aj akúkoľvek s plnením súvisiacu dokumentáciu, príkladmo (i) uzatvorené subdodávateľské zmluvy, na čo subdodávateľov dodávateľ zmluvne upozorní a zabezpečí, že sa v takomto rozsahu na takúto situáciu nebude v zmluvách so sudodávateľmi vzťahovať záväzok mlčanlivosti, ak by aj bol platne dohodnutý a (ii) subdodávateľské oprávnenia, licencie, certifikáty, a pod. Ak objednávateľ nebude požadovať osvedčené kópie takýchto dokumentov, postačí ich predloženie vo forme kópie bez osvedčenia. Záväzky podľa tohto bodu trvajú aj po zániku zmluvy z akéhokoľvek dôvodu.

11. Dodávateľ berie na vedomie, že táto zmluva podlieha kontrole nakladania s prostriedkami a majetkom objednávateľa. Za týmto účelom môžu príslušné orgány kontroly podľa osobitných právnych predpisov (napr. Najvyšší kontrolný úrad, Hlavný kontrolór Banskobystrického samosprávneho kraja a jeho útvar) požadovať od objednávateľa údaje, dokumenty alebo vysvetlenia súvisiace s plnením podľa zmluvy. Ak bude na účely poskytnutia súčinnosti objednávateľa pri výkone kontroly potrebná súčinnosť dodávateľa, dodávateľ sa ju zaväzuje v rozsahu, v akom je to nevyhnutné pre vykonávanú kontrolu, poskytnúť objednávateľovi v plnom rozsahu a bezodkladne, na písomnú výzvu objednávateľa, a to aj po zániku zmluvy z akéhokoľvek dôvodu; dodávateľ na tento účel objednávateľovi poskytne najmä zmluvy, faktúry, iné písomnosti a ich zdôvodnenia/vysvetlenia. Súčinnosť v zmysle tohto bodu poskytne dodávateľ na svoje náklady. Záväzky podľa tohto bodu trvajú aj po zániku zmluvy z akéhokoľvek dôvodu.

12. Dodávateľ berie na vedomie, že zmluva a informácie získané na jej základe, prípadne akékoľvek ďalšie súvisiace informácie, môžu podliehať aplikovateľným ustanoveniam zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, a preto tieto môžu podliehať povinnosti objednávateľa zverejniť ich alebo poskytnúť v súlade s týmto právnym predpisom; dodávateľ berie na vedomie, že objednávateľ takéto informácie zverejní a/alebo sprístupní v rozsahu povinností a spôsobom vyplývajúcom zo zákona. Na túto skutočnosť dodávateľzmluvne alebo iným vhodným spôsobom upozorní všetky osoby, na základe dodávok od ktorých, alebo na základe spolupráce s ktorými, bude dodávateľ plnenie dodávať.

13. Zmluvné strany sa týmto zaväzujú, že budú dodržiavať záväzok mlčanlivosti na základe zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov, ktorý sa vzťahuje na osobné údaje, s ktorými sa môžu pri plnení svojich zmluvných povinností oboznámiť, a to v akejkoľvek forme (najmä písomnej, elektronickej, alebo ústnej), ako aj povinnosti uložené zmluvným stranám na základe Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov). Zmluvné strany sa zaväzujú, že osobné údaje, s ktorými sa na základe zmluvy oboznámia, nebudú okrem povinností vyplývajúcich z aplikovateľných všeobecne záväzných právnych predpisov nijak zverejňovať, ani ich akoukoľvek formou spracúvať, reprodukovať alebo podávať ich akýmkoľvek tretím neoprávneným osobám. Ak v dôsledku poskytovania súčinnosti podľa zmluvy budú niektorou zo zmluvných strán druhej zmluvnej strane poskytnuté osobné údaje a v dôsledku toho by malo dôjsť k spracúvaniu takých osobných údajov, zmluvné strany osobitne posúdia potrebu uzatvorenia dohody o podmienkach spracovania osobných údajov, príp. jej zmeny. Záväzky podľa tohto bodu trvajú aj po zániku zmluvy z akéhokoľvek dôvodu.

**Článok VI**

**Nebezpečenstvo škody a nadobudnutie práv**

1. Plnenie sa považuje za dodané podpísaním dodacieho listu určenými zástupcami zmluvných strán
2. Nebezpečenstvo škody na predmete plnenia znáša dodávateľ až do dňa podpísania dodacieho listu určenými zástupcami zmluvných strán. Dodávateľ do toho času znáša zodpovednosť za poškodenie, stratu alebo zničenie predmetu plnenia.
3. Podpísaním dodacieho listu podľa predchádzajúceho bodu tohto článku zmluvy prechádza vlastnícke právo k predmetu plnenia z dodávateľa na objednávateľa.

4. Dodací list nie je možné podpísať skôr, než dôjde k riadnemu dodaniu plnenia v zmysle uplatnenej objednávky. Dodací list sa vyhotovuje minimálne **v troch origináloch,** z ktorých aspoň jeden originál dostane dodávateľ a dva originály dostane objednávateľ. Dodací list obsahuje minimálne:

1. číslo tejto zmluvy;
2. názov projektu a kód ITMS;
3. číslo a deň uplatnenia objednávky;
4. objednané predmety plnenia, s uvedením príslušných množstiev, ich jednotkových cien aj celkovej odplaty za dodané predmety plnenia podľa objednávky určenej ako sumár uvedených jednotkových cien;
5. dátum dodania plnenia dodávateľom a jeho prevzatia objednávateľom.

**Článok VII**

**Zmluvné sankcie**

1. V prípade omeškania dodávateľa s dodaním alebo poskytnutím objednaného predmetu plnenia podľa tejto zmluvy v lehotách (termínoch) uvedených v článku IV bod 3 tejto zmluvy, je objednávateľ' oprávnený uplatniť si voči dodávateľovi zmluvnú pokutu vo výške 0,2 % z celkovej ceny predmetu plnenia uvedenej v príslušnej objednávke, a to za každý, aj začatý deň omeškania, čím nie je nijako dotknutý nárok objednávateľa na náhradu škody.
2. Ak dodávateľ neodstráni alebo inak vhodne nenapraví vady plnenia spôsobom a/alebo v lehote podľa čl. IX bod 3 zmluvy, má objednávateľ právo uplatniť si voči dodávateľovi zmluvnú pokutu vo výške 0,1 % z Maximálnej odplaty za každý, hoci len začatý deň omeškania.
3. Ak dodávateľ nesplní ktorúkoľvek jeho povinnosť alebo poruší akýkoľvek záväzok podľa čl. V zmluvy, má objednávateľ právo uplatniť si voči dodávateľovi zmluvnú pokutu vo výške 500 Eur (slovom: päťsto Eur) za každé jednotlivé zistenie, a to aj opakovane. Objednávateľ je oprávnený uplatniť si voči dodávateľovi takto dohodnutú zmluvnú pokutu aj v prípade, ak bude porušenie povinností dodávateľa zistené až po zániku zmluvy, bez ohľadu na to, či ide o porušenie povinnosti, ktorej je v zmysle zmluvy výslovne prisúdená povaha prežívajúceho ustanovenia alebo nie.
4. V prípade omeškania platby objednávateľa v zmysle tejto zmluvy si dodávateľ môže uplatniť voči objednávateľovi úrok z omeškania vo výške podľa § 369 zákona č. 513/1991 Zb. Obchodný zákonník v znení neskorších predpisov z dlžnej sumy, za každý aj začatý deň omeškania platby.
5. V prípade, že nie je splnená povinnosť podľa § 11 ods. 2 Zákona o RPVS, alebo ak je dodávateľ v omeškaní so splnením povinnosti podľa § 10 ods. 2 tretej vety Zákona o RPVS, , nie je objednávateľ v omeškaní, ak z tohto dôvodu neplní, čo mu ukladá táto zmluva. V prípade, že objednávateľ nevyužije právo odstúpiť od zmluvy v zmysle § 15 ods. 1 Zákona o RPVS, má právo na zaplatenie zmluvnej pokuty zo strany dodávateľa vo výške 20 % z Maximálnej odplaty.
6. V prípade porušenia ktorejkoľvek z povinností dodávateľa týkajúcej sa subdodávateľov alebo ich zmeny zo strany dodávateľa v zmysle čl. XI zmluvy má objednávateľ právo uplatniť si voči dodávateľovi zmluvnú pokutu vo výške 5 % z Maximálnej odplaty za každé porušenie ktorejkoľvek z vyššie uvedených povinností tohto článku zmluvy jednotlivo, a to aj opakovane.
7. Zmluvné strany prehlasujú, že výšku zmluvných pokút podľa tejto zmluvy považujú za primeranú, pretože pri rokovaniach o dohode o výške zmluvnej pokuty prihliadali na hodnotu a význam touto zmluvnou pokutou zabezpečovanej zmluvnej povinnosti.
8. Dodávateľ je povinný uhradiť objednávateľovi zmluvnú pokutu uplatnenú objednávateľom do 5 pracovných dní odo dňa jej uplatnenia.

**Článok VIII**

**Zodpovednosť za škodu**

1. Ak poruší jedna zmluvná strana svoje povinnosti alebo akýkoľvek záväzok vyplývajúci z tejto zmluvy, je povinná nahradiť škodu tým spôsobenú druhej zmluvnej strane. Za škodu sa považuje skutočná škoda, ušlý zisk a náklady vzniknuté poškodenej zmluvnej strane v súvislosti so škodovou udalosťou.
2. Zmluvná strana, ktorá porušila svoju povinnosť alebo akýkoľvek záväzok vyplývajúci z tejto zmluvy, sa môže zbaviť zodpovednosti na náhradu škody, ak preukáže, že k porušeniu povinnosti alebo akéhokoľvek záväzku vyplývajúceho z tejto zmluvy došlo v dôsledku okolností vylučujúcich zodpovednosť v zmysle § 374 zákona č. 513/1991 Zb. Obchodný zákonník v znení neskorších predpisov.
3. V súvislosti s plnením zmluvy zmluvné strany neočakávajú, že by objednávateľ mohol spôsobiť dodávateľovi akúkoľvek škodu a prípadná výška zodpovednosti objednávateľa za škodu podľa tejto zmluvy je preto limitovaná úrokmi z omeškania, na ktoré je dodávateľ oprávnený v prípade podľa čl. VII bod 4 zmluvy.

**Článok IX**

**Zodpovednosť za vady a záruka**

1. Dodávateľ zodpovedá za bezchybné poskytovanie predmetu plnenia tejto zmluvy (bez akýchkoľvek právnych a iných vád plnenia), ako aj za to, že plnenie dodá v súlade s aplikovateľnými všeobecne záväznými právnymi predpismi účinnými na území Slovenskej republiky, technickými normami a odvetvovými štandardami.
2. Dodávateľ poskytuje na plnenie záruku v dĺžke trvania 24 mesiacov. Záručná doba začína plynúť odo dňa dodania plnenia. Počas záručnej doby vzniká objednávateľovi právo požadovať a dodávateľovi povinnosť bezplatne odstrániť zistené vady plnenia, pričom za odstránenie reklamovaných vád nepatrí dodávateľovi nárok na akúkoľvek ďalšiu odplatu alebo úhradu vzniknutých nákladov.
3. Objednávateľ je povinný u dodávateľa písomne reklamovať vadu poskytnutého plnenia bez zbytočného odkladu po jej zistení najneskôr do konca platnosti záruky na plnenia podľa bodu 2 tohto článku zmluvy. Dodávateľ je povinný začať s odstraňovaním reklamovanej vady bez zbytočného odkladu a zabezpečiť jej odstránenie bez zbytočného odkladu, avšak najneskôr do 5 pracovných dní odo dňa doručenia reklamácie, alebo v do uplynutia doby osobitne písomne dohodnutej zmluvnými stranami podľa závažnosti a rozsahu vady.
4. Záručná doba sa predlžuje o dobu, ktorá uplynie odo dňa nahlásenia vady objednávateľom až po deň jej odstránenia.

**Článok X**

**Trvanie a zánik zmluvy**

1. Zmluva nadobúda platnosť dňom jej podpisu oboma zmluvnými stranami a účinnosť v deň nasledujúci po dni jej zverejnenia v Centrálnom registri zmlúv /www.crz.gov.sk/ v súlade s § 47a zákona č. 40/1964 Zb. Občianskeho zákonníka v znení neskorších predpisov v spojení s § 5a zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
2. Zmluva sa uzatvára na dobu určitú do 31.12.2023.
3. Zmluva zaniká uplynutím doby, na ktorú bola uzatvorená. Pred uplynutím tejto doby určitej zmluva zanikne aj dosiahnutím Maximálnej odplaty, t. j. keď úhrnná odplata za plnenia dodané na základe uplatnených objednávok dosiahne sumu uvedenú ako Maximálna odplata.
4. Zmluvu môžu zmluvné strany ukončiť písomnou dohodou zmluvných strán ku dňu uvedenému v dohode alebo nadobudnutím účinnosti písomného odstúpenia od zmluvy.
5. Za podstatné porušenie zmluvy, na základe ktorého možno od tejto zmluvy odstúpiť bez poskytnutia dodatočnej lehoty na splnenie povinnosti, sa považujú jednotlivo nasledovné porušenia zmluvy:
6. ak dodávateľ bude v omeškaní s akýmkoľvek plnením vyplývajúcim z uplatnenej objednávky o viac ako 30 kalendárnych dní odo dňa uplatnenia objednávky;
7. ak objednávateľ bude v omeškaní s plnením svojej povinnosti uhradiť odplatu podľa zmluvy, hoci na to dodávateľ objednávateľa písomne upozornil a objednávateľ ani do 30 dní odo dňa
8. ak dodávateľ neodstráni vady zistené pri dodaní plnenia alebo vady zistené počas záručnej doby v lehote podľa čl. VIII bod 3 zmluvy .
9. Za nepodstatné porušenie tejto zmluvy sa považuje každé porušenie zmluvy, ktoré nie je v tejto zmluve vymienené ako podstatné. V prípade nepodstatného porušenia tejto zmluvy je druhá zmluvná strana oprávnená odstúpiť od tejto zmluvy len v prípade, ak zmluvná strana, ktorá je v omeškaní, nesplní svoju povinnosť vyplývajúcu z tejto zmluvy ani napriek predchádzajúcemu písomnému upozorneniu a poskytnutiu dodatočnej primeranej lehoty na splnenie tejto povinnosti. V písomnom upozornení musí byť podrobne špecifikované porušenie povinnosti podľa zmluvy, ako aj upozornenie na úmysel odstúpiť od tejto zmluvy v prípade neodstránenia porušenia ani v dodatočne určenej lehote. V prípade neodstránenia porušenia povinnosti vyplývajúcej z tejto zmluvy ani v dodatočne určenej lehote má oprávnená zmluvná strana právo odstúpiť od tejto zmluvy doručením písomného oznámenia o odstúpení od zmluvy druhej zmluvnej strane.
10. Objednávateľ má ďalej právo okamžite odstúpiť od tejto zmluvy bez poskytnutia dodatočnej lehoty na splnenie povinnosti dodávateľa z nasledovných dôvodov:
	1. z dôvodov podľa § 19 Zákona o VO;
	2. ak (1) súd právoplatne uzná ktoréhokoľvek z členov štatutárneho orgánu dodávateľa alebo zamestnancov dodávateľa za vinných z trestného činu bezprostredne súvisiaceho s uzatváraním a/alebo plnením zmluvy alebo ak (2) bude voči osobe dodávateľa začaté trestné stíhanie z titulu trestnej zodpovednosti právnických osôb z akéhokoľvek dôvodu;
	3. ak dodávateľ stratí kvalifikáciu na dodanie plnenia podľa zmluvy (stratou kvalifikácie sa rozumie najmä, nie však výlučne prerušenie alebo strata podnikateľského oprávnenia dodávateľa);
	4. ak dôjde (1) k zmene v osobe dodávateľa v dôsledku právneho nástupníctva (príkladmo z titulu prevodu podniku alebo jeho časti na inú osobu, vkladu podniku alebo jeho časti do základného imania inej osoby, zlúčeniu, spojeniu alebo rozdeleniu dodávateľa), (2) k zmene hospodárskeho statusu dodávateľa (príkladmo vstup do likvidácie, podanie návrhu na vyhlásenie konkurzu, vyhlásenie konkurzu);
	5. ak sa dozvedel o právoplatnom rozhodnutí registrujúceho orgánu o výmaze dodávateľa alebo niektorého jeho subdodávateľa podľa § 12 Zákona o RPVS;
	6. ak sa dozvedel o právoplatnom rozhodnutí registrujúceho orgánu o uložení pokuty dodávateľovi v zmysle § 13 ods. 2 Zákona o RPVS,
	7. ak sa dozvedel, že je dodávateľ ako partner verejného sektora viac ako 30 dní v omeškaní so zápisom novej oprávnenej osoby v zmysle § 10 ods. 2 tretia veta Zákona o RPVS,
	8. ak sa dozvedel, že subdodávatelia dodávateľa, ktorí majú povinnosť zapisovať sa do registra partnerov verejného sektora, nie sú zapísaní v registri partnerov verejného sektora.
11. Každá zo zmluvných strán má právo od tejto zmluvy odstúpiť v prípade, ak druhá zmluvná strana poruší zmluvný zákaz podľa čl. XIII bod 7 zmluvy.

7. Ak ktorákoľvek strana odstúpi od tejto zmluvy, musí písomné oznámenie o odstúpení od zmluvy doručiť druhej strane. Účinky odstúpenia nastanú dňom doručenia písomného oznámenia o odstúpení od tejto zmluvy druhej zmluvnej strane.

8. Odstúpením od zmluvy zanikajú všetky práva a povinnosti zmluvných strán, okrem nárokov na náhradu spôsobenej škody, nárokov na zmluvné sankcie a nárokov objednávateľa na bezplatné odstránenie zistených chýb/vád z už dodaného plnenia alebo iných ustanovení, ktoré sú nevyhnutné pre riadne poskytovanie objednávaného a dodávaného plnenia v zmysle tejto zmluvy a okrem práv a povinností, ktoré majú v zmysle zmluvy pretrvať aj po jej zániku z akéhokoľvek dôvodu.

**Čl. XI**

**Využitie subdodávateľov**

1. Dodávateľ predkladá písomne zoznam všetkých svojich subdodávateľov s uvedením jeho identifikačných údajov, podielu a predmetu subdodávky a údajov o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Dodávateľ ku každému subdodávateľovi zároveň predkladá dôkaz o oprávnení na príslušné plnenie predmetu zákazky podľa § 32 ods. 1 písm. e) Zákona o VO a dôkaz o zápise do registra partnerov verejného sektora, ak Zákon o RPVS pre takéhoto subdodávateľa tento zápis vyžaduje. Až do splnenia všetkých záväzkov vyplývajúcich z tejto zmluvy je dodávateľ povinný oznámiť objednávateľovi akúkoľvek zmenu údajov o subdodávateľovi.
2. Dodávateľ je oprávnený kedykoľvek počas trvania tejto zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie zmluvy podľa § 32 ods. 1 písm. e) Zákona o VO, ako aj spĺňa povinnosť zápisu do registra partnerov verejného sektora, ak Zákon o RPVS pre takéhoto subdodávateľa tento zápis vyžaduje. Najneskôr 7 dní pred prijatím subdodávky od nového subdodávateľa alebo od uzavretia zmluvného vzťahu s novým subdodávateľom (podľa toho, ktorá udalosť nastane skôr, je dodávateľ povinný oznámiť objednávateľovi identifikačné údaje o novom subdodávateľovi a o osobe oprávnenej konať za nového subdodávateľa v rozsahu meno a priezvisko, adresa pobytu, dátum narodenia a zároveň predložiť objednávateľovi doklad preukazujúci, že nový subdodávateľ spĺňa podmienku účasti osobného postavenia podľa § 32 ods. 1 písm. e) Zákona o VO pre daný predmet subdodávky. Až do splnenia všetkých záväzkov vyplývajúcich z tejto zmluvy je dodávateľ povinný oznámiť objednávateľovi akúkoľvek zmenu údajov o novom subdodávateľovi.
3. Povinnosti uvedené v ods. 1 a 2 tohto článku zmluvy nie je dodávateľ povinný plniť v prípade subdodávateľov, ktorí mu dodávajú tovary.

**Článok XIII**

**Záverečné ustanovenia**

1. Táto zmluva môže byť menená v súlade s príslušnými ustanoveniami Zákona o VO len formou písomných a očíslovaných dodatkov, ktoré budú schválené a podpísané oprávnenými zástupcami oboch zmluvných strán a nadobudnú účinnosť v zmysle aplikovateľných právnych predpisov.
2. Zmluvné strany sa dohodli, že písomná korešpondencia bude doručovaná na adresy sídla adresáta uvedené v úvode (záhlaví) tejto zmluvy a v prípade ich zmeny je povinná tá zmluvná strana, u ktorej zmena nastala o tom písomne druhú zmluvnú stranu bez zbytočného odkladu informovať. V prípade akýchkoľvek nejasností, neprevzatia písomností či pochybností pri doručovaní písomností bude za deň doručenia považovaný tretí (3.) pracovný deň nasledujúci po dni, kedy bola písomnosť preukázateľne odoslaná na adresu zmluvnej strany uvedenú v úvode (záhlaví) tejto zmluvy, resp. na inú adresu písomne oznámenú druhej zmluvnej strane. Akákoľvek písomná korešpondencia podľa tejto zmluvy bude považovaná za riadne doručenú aj vtedy, ak ju adresát odmietne prevziať. Akákoľvek písomnosť, ktorá sa vyžaduje alebo je povolená podľa tejto zmluvy bude vyhotovená v slovenskom jazyku.
3. Zmluva je uzatvorená podľa právneho poriadku Slovenskej republiky, pričom práva, povinnosti a vzťahy zmluvných strán v tejto zmluve neupravené sa budú spravovať príslušnými ustanoveniami zákona č. 513/1991 Zb. Obchodného zákonníka v znení neskorších predpisov a ďalších všeobecne záväzných právnych predpisov účinných na území SR. Žiadne všeobecné zmluvné podmienky dodávateľa, i keby sa na ich počas verejného obstarávania alebo po uzatvorení zmluvy dodávateľ hoci aj výslovne odvolával, sa na právny vzťah založený touto zmluvou neuplatnia.
4. V prípade sporného výkladu ustanovení tejto zmluvy alebo neplnenia záväzkov zmluvných strán sa obidve zmluvné strany budú snažiť prednostne dosiahnuť vzájomnú dohodu. Pokiaľ sa zmluvné strany nedohodnú, budú sa snažiť dosiahnuť súdny zmier. Prípadné spory týkajúce sa výkladu a realizácie tejto zmluvy budú riešené príslušnými súdmi Slovenskej republiky.
5. Ak sa niektoré ustanovenie tejto zmluvy stane neplatným, neúčinným alebo nevykonateľným, nie sú tým dotknuté ostatné ustanovenia tejto zmluvy. Príslušné ustanovenie zmluvy sa nahradí takým platným a účinným zákonným ustanovením, ktoré je mu svojím významom a účelom najbližšie.
6. Táto zmluva je vyhotovená v šiestich (6) vyhotoveniach, z ktorých objednávateľ dostane štyri (4) vyhotovenia a dodávateľ dostane dve (2) vyhotovenia.
7. Každá zo zmluvných strán sa týmto výslovne zaväzuje, že neprevedie nijaké práva a povinnosti (záväzky) vyplývajúce z tejto zmluvy, resp. jej časti na iný subjekt bez predchádzajúceho písomného súhlasu druhej zmluvnej strany. V prípade porušenia tejto povinnosti jednou zo zmluvných strán bude zmluva o prevode (postúpení) zmluvných záväzkov neplatná.
8. Neoddeliteľnou súčasťou tejto zmluvy sú:

Príloha č. 1 – Technická špecifikácia predmetu zákazky

Príloha č. 2 – Cenová ponuka/Návrh na plnenie kritéria predložený vo verejnom obstarávaní

Príloha č. 3 – Miesto umiestnenia

Príloha č. 4 – Zoznam subdodávateľov/Čestné vyhlásenie o nevyužití subdodávateľov

1. Zmluvné strany zhodne záväzne vyhlasujú, že sú oprávnené uzavrieť túto zmluvu a že táto zmluva nebola uzavretá v omyle, v tiesni ani za nápadne nevýhodných podmienok. Súčasne zmluvné strany zhodne záväzne vyhlasujú, že sa s touto zmluvou dôkladne oboznámili a jej obsahu porozumeli, súhlasia s ňou, zaväzujú sa ustanovenia tejto zmluvy plniť, pričom zmluvné strany na znak toho, že táto zmluva je určitá, zrozumiteľná a zodpovedá ich slobodnej vôli, vlastnoručne túto zmluvu podpisujú.

Objednávateľ: Dodávateľ:

........................................ ........................................

**Banskobystrický samosprávny kraj**

Ing. Ján Lunter, predseda

Banskobystrického samosprávneho kraja